[{"text_idx": "#000000", "text": "Cawsom wybodaeth gyffrous am y cynllun adeiladu gan Helen Middleton ac Emlyn Penny Jones mewn cyfarfod arbennig ar brynhawn Sul yn niwedd Mehefin. Clywsom y bydd y tendr ar gyfer gwneud y gwaith yn cael ei hysbysebu\u2019n fuan, a\u2019r gobaith yw y bydd yr adeiladwyr yn dechrau arni yn gynnar ym mis Medi, gyda\u2019r nod o gwblhau\u2019r cyfan erbyn y Nadolig."}, {"text_idx": "#000001", "text": "Ar hyn o bryd, rydym yn rhagweld y bydd y costau yn fwy na\u2019r hyn sydd gennym yn y coffrau, ac felly bydd yn rhaid chwilio am grant a gofyn am fenthyciad gan Undeb yr Annibynwyr."}, {"text_idx": "#000004", "text": "Ar hyn o bryd, rydym wrthi\u2019n ceisio codi arian ar gyfer cynllun adeiladu uchelgeisiol a fydd yn golygu ail-wampio\u2019r capel a\u2019r festri i\u2019w gwneud yn fwy addas i ateb y gofynion o\u2019n safbwynt ni fel cynulleidfa a\u2019r gymuned yn gyffredinol. Rydym yn teimlo bod yr adeiladau presennol yn llyffetheirio gwaith yr eglwys, yn ein rhwystro rhag symud gyda\u2019r oes a rhag bod yn fwy mentrus yn ffurf ein hoedfaon."}, {"text_idx": "#000005", "text": "O safbwynt y festri, mae\u2019r adeilad yn rhy fach erbyn hyn. Does dim modd cynnal mwy nag un gweithgaredd yr un pryd, ac mae\u2019r cyfleusterau yn annigonol. Yn syml, mae angen lleoliad mwy i\u2019r Ysgol Sul ac ar gyfer Teulu Twm fel ei gilydd. Byddwn yn codi estyniad i ganiata\u0301u ychwanegu cegin, toiled i\u2019r anabl ac ystafell ychwanegol at yr adeilad presennol. Bydd un ystafell yn cynnwys meithrinfa a man chwarae gwlyb. O ganlyniad, bydd yn bosib cynnal mwy nag un gweithgaredd ar yr un pryd. Bwriedir hefyd gosod offer clyweled yno at ddibenion y capel ac unrhyw gymdeithas o\u2019r tu allan a fydd yn defnyddio\u2019r lle."}, {"text_idx": "#000007", "text": "Gyda golwg ar y defnydd ychwanegol a ragwelir o\u2019r adeiladau, neilltuir tir o fewn y libart ar gyfer maes parcio gyda mynediad uniongyrchol i\u2019r adeiladau \u201cnewydd\u201d. Bydd hyn yn cynnig mynediad/allanfa ddiogel i blant bach a phersonau anabl fel ei gilydd. Bydd hefyd yn lleihau\u2019r parcio ar y stryd yn y gymdogaeth \u2013 mater sy\u2019n peri consyrn ar y funud oherwydd y ffyrdd cul sy\u2019n arwain at y Tabernacl."}, {"text_idx": "#000008", "text": "Yn wahanol i lawer o gapeli ac eglwysi y dyddiau hyn sy\u2019n chwilio am gyllid dim ond i gefnogicynulleidfa sy\u2019n edwino neu i gynnal adeiladau sydd a\u0302\u2019u harwyddoca\u0302d bellach wedi mynd yn hanesyddol, mae\u2019r Tabernacl yn esiampl o lwyddiant \u2013 trwy gynnal cymuned sy\u2019n addoli, trwy ddarparu ar gyfer plant a phobl ifanc, a thrwy gefnogi gweithredoedd elusennol, cymunedol a chymdeithasol. Mae hyn yn creu galwadau na all yr adeiladau presennol eu hateb, a hynny\u2019n llyffetheirio ein bwriadau."}, {"text_idx": "#000009", "text": "Am y rhesymau hyn, byddai troi\u2019r freuddwyd yn ffaith yn golygu buddsoddi mewn corff sy\u2019n meddu ar egni a gweledigaeth. Mae\u2019n cyflawni sawl swyddogaeth bwysig o fewn y gymuned y mae\u2019n ei gwasanaethu; fodd bynnag, rydym yn grediniol y byddai gwireddu\u2019r cynllun adeiladu yn galluogi cyfoethogi\u2019r cyfraniad mewn modd arwyddocaol ac yn rhoi cyfle i gyfrannu\u2019n llawnach i fywyd y gymuned."}, {"text_idx": "#000010", "text": "Mae croeso i unrhyw un gyfrannu at y gronfa i wireddu\u2019r cynllun hwn: rydym yn gwerthfawrogi pob ceiniog. I wneud hynny dylech lawrlwytho\u2019r daflen hon sy\u2019n cynnwys ffurflen a chyfeiriad y Trysorydd."}, {"text_idx": "#000011", "text": "I ddarllen ymhellach am y Cynllun Adeiladu, dylid lawrlwytho\u2019r Prosbectws dwyieithog sy\u2019n cael ei anfon i wahanol gyrff a mudiadau gyda\u2019n cais am arian."}, {"text_idx": "#000012", "text": "Datganiad i\u2019r Wasg 25 Tachwedd 2009"}, {"text_idx": "#000013", "text": "Bydd cynllun uchelgeisiol gwerth \u00a3450,000 yn dechrau yr wythnos hon i adnewyddu\u2019r hen festri sy\u2019n perthyn i gapel y Tabernacl, Efail Isaf, ger Pontypridd. Caiff y prosiect ei ariannu ar y cyd gan Y Loteri Genedlaethol a\u2019r Cynulliad, a\u2019r disgwyl yw y bydd y gwaith o ymestyn ac ail-wampio\u2019r adeilad i\u2019w droi\u2019n ganolfan gymunedol yn cymryd rhyw saith mis. Y bwriad yw addasu\u2019r hen festri, a godwyd yn wreiddiol ddechrau\u2019r ugeinfed ganrif, i fod yn ganolfan aml-bwrpas at ddefnydd y capel a\u2019r gymuned yn gyffredinol. Mae gan y Tabernacl ddwy gynulleidfa, y naill yn addoli trwy gyfrwng y Gymraeg a\u2019r llall yn cynnal oedfaon Saesneg, ond bydd yr adeilad newydd ar gael at ddefnydd cylch llawer ehangach o bobl, o fewn y pentref ei hun a\u2019r ardal o gwmpas. Dyfarnwyd grant o \u00a3300,000 gan Raglen Cyfleusterau a Gweithgareddau Cymunedol y Cynulliad, a \u00a3122,000 gan gronfa Pawb a\u2019i Le, Y Loteri Genedlaethol."}]